உள்ளுணர்ச்சியால் ஏற்படுகின்ற ஆனந்தம் வெளிக்காரணங்களால் ஏற்படுவது அபூர்வத்திலும் அபூர்வம். அதுவும் உடல் மீது பாரம் ஒன்று கூடும் போது சுகம் கிடைப்பது என்பது மிகவும் விசித்திரம். எனவே என் மீது கூடி இருக்கின்ற பாரத்தின் காரணம் என்ன என்பதை அறிந்து கொள்ள கண்களை திறந்தேன். நம்பினால் நம்புங்கள் தலையின் மீது மயிற்பீலி சூடிய குழந்தை ஒன்று எனது தொடையில் உட்கார்ந்திருந்தது என் தோள் மீது இன்னொரு குழந்தை தலையில் சடாமுடியோடு சாய்ந்திருந்தது. இரண்டு குழந்தைகளும் என்னை பார்த்து தெய்வீகமாக சிரித்தார்கள். நான் அவர்களை ஆசையோடு தொட முயற்சி செய்தேன்.